લંડનમાં મકાનની છત પર ફસાયેલા એક પોપટને બચાવવા ગયેલા ફાયર ફાઇટરના જવાનને આ પાળેલા પોપટે ગાળો આપી હોવાનો બનાવ બન્યો છે. લંડનમાં આ બનાવ હાલ ટૉક ઓફ ધી ટાઉન છે. પોપટને ટ્રેનિંગ આપો તો માણસની જેમ જ બોલી શક્તા હોય છે. મકાઉ પ્રજાતિનો લાલ રંગનો જેસી નામનો આ પોપટ પણ સારું બોલી શક્તો હતો. બન્યું એવું કે જેસી તેના માલિકના ઘેરથી ઊડી ગયો અને નજીકમાં આવેલા એક મકાનની છત પર જઈને બેસી ગયો હતો. બીજી તરફ તેનો માલિક જેસીની શોધમાં લાગી ગયો હતો. નજીકના મકાનની છત પર જેસી ત્રણ દિવસથી ફસાયો હોવાની જાણ થતાં ફાયર બ્રિગેડની મદદ લેવાઈ હતી. કેમ કે, જેસી ઊડી શક્તો ન હતો. લંડનની ફાયર બ્રિગેડનો એક જવાન તે મકાનની છત પર ચઢી જેસી પાસે પહોંચ્યો હતો. જવાને જેવો જેસી તરફ હાથ લંબાવ્યો કે તરત જ જેસી ક્રોધિત થઈ તેને ગાળો બોલવા લાગ્યો હતો. પોપટના મોઢેથી ગાળો સાંભળી ફાયર બ્રિગેડનો જવાન પણ હતપ્રભ બની ગયો હતો. જોકે, નીચે ઊભેલા માલિકે જેસી સાથે વાતો કરી તેને શાંત પાડ્યો હતો. આ દરમિયાન તે જવાને જેસીને બચાવીને નીચે ઉતાર્યાે હતો. જોકે, જેસી જેવો નીચે ઊતર્યાે કે તરત તેણે તે જવાનનો થેંક્યુ કહીને આભાર માન્યો હતો. પોપટના આવા વિચિત્ર વર્તનથી રેસ્ક્યુ વર્કર પણ પોતાનું હસવું રોકી શક્યા ન હતા. જેસી ફરી તેના માલિકના ઘેર પહોંચી ગયો છે અને હાલ તે આરામ ફરમાવી રહ્યો છે.